Αρθρο 2

Στη συνθήκη περί ιδρύσεως της Ευρωπαϊκής Κοινότητος Ανθρακος και Χάλυβος προστίθενται οι ακόλουθες διατάξεις:

«Αρθρο 78 Α

Κατά παρέκκλιση από τις διατάξεις του άρθρου 78, για τους προϋπολογισμούς των οικονομικών ετών προ του 1975 εφαρμόζονται οι ακόλουθες διατάξεις:

1. Το οικονομικό έτος αρχίζει την 1η Ιανουαρίου και λήγει την 31η Δεκεμβρίου.

Τα διοικητικά έξοδα της Κοινότητος περιλαμβάνουν τα έξοδα της Ανωτάτης Αρχής, συμπεριλαμβανομένων και των εξόδων που αναφέρονται στη λειτουργία της Συμβουλευτικής Επιτροπής καθώς και των εξόδων του Δικαστηρίου, του Ευρωπαϊκού Κοινοβουλίου και του Συμβουλίου.

2. Κάθε όργανο της Κοινότητος καταρτίζει προ της 1ης Ιουλίου κατάσταση των προβλεπομένων διοικητικών εξόδων του. Η Ανωτάτη Αρχή συγκεντρώνει τις καταστάσεις αυτές σε προσχέδιο διοικητικού προϋπολογισμού. Επισυνάπτει γνώμη η οποία δύναται να περιέχει αποκλίνουσες προβλέψεις.

Το προσχέδιο αυτό περιλαμβάνει πρόβλεψη των εσόδων και των εξόδων.

3. Η Ανωτάτη Αρχή καταθέτει το προσχέδιο διοικητικού προϋπολογισμού στο Συμβούλιο το αργότερο μέχρι την 1η Σεπτεμβρίου του έτους που προηγείται του έτους της εκτελέσεως του προϋπολογισμού.

Αν το Συμβούλιο προτίθεται να παρεκκλίνει από το προσχέδιο, λαμβάνει τη γνώμη της Ανωτάτης Αρχής και, κατά περίπτωση, των άλλων ενδιαφερομένων οργάνων.

Το Συμβούλιο καταρτίζει με ειδική πλειοψηφία το σχέδιο διοικητικού προϋπολογισμού και το διαβιβάζει στο Ευρωπαϊκό Κοινοβούλιο.

4. Το σχέδιο διοικητικού προϋπολογισμού κατατίθεται στο Ευρωπαϊκό Κοινοβούλιο το αργότερο την 5η Οκτωβρίου του έτους που προηγείται του έτους της εκτελέσεως του προϋπολογισμού.

Το Ευρωπαϊκό Κοινοβούλιο έχει το δικαίωμα να προτείνει στο Συμβούλιο τροπολογίες στο σχέδιο διοικητικού προϋπολογισμού.

Αν εντός σαράντα πέντε ημερών μετά την κατάθεση του σχεδίου διοικητικού προϋπολογισμού, το Ευρωπαϊκό Κοινοβούλιο δώσει την έγκρισή του ή δεν προτείνει τροπολογίες του σχεδίου, ο διοικητικός προϋπολογισμός θεωρείται οριστικώς εγκριθείς.

Αν εντός της προθεσμίας αυτής το Ευρωπαϊκό Κοινοβούλιο προτείνει τροπολογίες, το σχέδιο διοικητικού προϋπολογισμού, συνοδευόμενο από τις προτάσεις τροπολογιών, διαβιβάζεται στο Συμβούλιο.

5. Το Συμβούλιο αφού συζητήσει το εν λόγω σχέδιο του διοικητικού προϋπολογισμού με την Ανωτάτη Αρχή, και κατά περίπτωση, με τα άλλα ενδιαφερόμενα όργανα, εγκρίνει το διοικητικό προϋπολογισμό εντός προθεσμίας τριάντα ημερών από της γνωστοποιήσεως του εν λόγω σχεδίου υπό τους ακολούθους όρους.

Αν τροπολογία προτεινομένη από to Ευρωπαϊκό Κοινοβούλιο δεν έχει ως αποτέλεσμα την αύξηση του συνολικού ποσού των εξόδων ενός οργάνου, ιδίως επειδή η αύξηση αυτή αντισταθμίζεται ειδικώς από μία ή περισσότερες προτεινόμενες τροπολογίες, που συνεπάγονται αντίστοιχη μείωση των εξόδων, το Συμβούλιο δύναται με ειδική πλειοψηφία να απορρίψει την πρόταση αυτή τροπολογίας. Ελλείψει απορριπτικής αποφάσεως η πρόταση τροποποιήσεως γίνεται δεκτή.

Αν τροπολογία προτεινομένη από το Ευρωπαϊκό Κοινοβούλιο έχει ως αποτέλεσμα την αύξηση του συνολικού ποσού των εξόδων ενός οργάνου, το Συμβούλιο πρέπει να αποφασίσει με ειδική πλειοψηφία, για να γίνει δεκτή αυτή η πρόταση τροπολογίας.

Αν κατ’ εφαρμογή του δευτέρου ή τρίτου εδαφίου της παρούσης παραγράφου το Συμβούλιο απορρίψει ή δεν κάνει δεκτή πρόταση τροπολογίας, δύναται με ειδική πλειοψηφία, είτε να διατηρήσει το ποσό που αναγράφεται στο σχέδιο προϋπολογισμού είτε να ορίσει άλλο ποσό.

6. Όταν περατωθεί η διαδικασία που προβλέπεται στο παρόν άρθρο, ο πρόεδρος του Συμβουλίου διαπιστώνει ότι ο διοικητικός προϋπολογισμός έχει οριστικώς εγκριθεί.

7. Κάθε όργανο ασκεί τις εξουσίες που του παρέχονται από το παρόν άρθρο, σύμφωνα με τις διατάξεις της συνθήκης και των πράξεων που εκδίδονται δυνάμει αυτής, ιδίως όσον αφορά τους ιδίους πόρους των Κοινοτήτων και την ισοσκέλιση εσόδων και εξόδων.

8. Η οριστική έγκριση του διοικητικού προϋπολογισμού συνεπάγεται εξουσιοδότηση και υποχρέωση για την Ανωτάτη Αρχή να εισπράττει το ποσό των αντιστοίχων εσόδων κατά το άρθρο 49.»